
  За второ гласуване в комисията
/нанесени са предложенията, направени от народни представители/



Проект!


ЗАКОН
ЗА ИЗМЕНЕНИЕ И ДОПЪЛНЕНИЕ НА ЗАКОНА ЗА КАМАРИТЕ НА АРХИТЕКТИТЕ И ИНЖЕНЕРИТЕ В ИНВЕСТИЦИОННОТО ПРОЕКТИРАНЕ
Обн., ДВ, бр. 20 от 2003 г., изм. и доп., бр. 65 от 2003 г., бр. 77 от 2005 г., бр. 30 и 79 от 2006 г., бр. 59 от 2007 г., бр. 13 от 2008 г.


§ 1. Член 1 се изменя така:
„Чл.1. Този закон урежда условията и реда за придобиване, признаване и изгубване на проектантска правоспособност за упражняване на професиите „архитект”, „ландшафтен архитект”, „урбанист” и „инженер” в устройственото планиране и инвестиционното проектиране, както и устройството и организацията на дейността на професионалните им организации. 
§ 2. Член 2 се изменя така:
„Чл.2. (1) Професионална организация на архитектите, на ландшафтните архитекти и на урбанистите, придобили проектантска правоспособност е Камарата на архитектите. 
(2) Професионална организация на инженерите, придобили проектантска правоспособност в устройственото планиране и инвестиционното проектиране е Камарата на инженерите в инвестиционното проектиране.
(3) Камарата на архитектите и Камарата на инженерите в инвестиционното проектиране са правоприемници на дейността и традициите на инженерно-архитектурната камара, създадена с отменения наредба-закон за инженерно-архитектурната камара и за академичната организация на инженерите и архитектите в България.”
§ 3. В чл.5 се правят следните изменения и допълнения:
1.В т.2 думите „архитектите, съответно на инженерите” се заменят с „проектантите”;
2.В т.4 думите „архитекти и инженери” се заменят с „проектанти”;
3.В т.5 думите „архитекта и инженера” се заменят с „проектанта”;
4.Точка 9 се изменя така:
„9. осъществяват сътрудничество с висшите училища за подготовка на архитекти, ландшафтни архитекти, урбанисти и инженери, като участват със свои представители в изготвянето на програмите за обучение на студентите и в комисиите по провеждане на държавните изпити; 
5.В т.10 след думата „ограничена” се добавя „проектантска”;
6.Създава се нова т.11:
„11. организират и провеждат ежегодно задължителни курсове за обучение за поддържане и повишаване на професионалната квалификация и правоспособност на проектантите;”
7. Досегашната т.11 става т.12.
§ 4. В чл.7 се правят следните изменения и допълнения:
1.В ал.1 преди думата „квалификация” се добавя „професионална”, а след думата „архитект” се добавя „ландшафтен архитект, урбанист”;
2.Алинея 2 и 3 се изменят така:
„(2) Лицата, получили дипломи от акредитирано висше училище с професионална квалификация „ландшафтен архитект”, „урбанист” или „инженер” с образователно-квалификационна степен „бакалавър”, които имат не по-малко от 4 години стаж по специалността, могат да придобият ограничена проектантска правоспособност и да предоставят проектантски услуги в областта на устройственото планиране и инвестиционното проектиране за изработване на проекти на съответните части от проектната документация, след вписването им в регистъра на проектантите с ограничена проектантска правоспособност в съответната камара.
(3) Проектантите с ограничена проектантска правоспособност, вписани в регистъра на съответната камара, в съответствие с придобитата професионална квалификация могат да предоставят следните проектантски услуги:
1. в устройственото планиране:
a) архитектите и урбанистите - изработване на проекти на подробни устройствени планове в обхват до един квартал в урбанизираните територии и до 5 ха в извън урбанизираните територии;
б) ландшафтните архитекти - изработване на частта за озеленените площи на проекти на подробни устройствени планове в обхват до един квартал в урбанизираните територии и до 5 ха в извън урбанизираните територии;
в) инженерите - изработване на елементите на техническата инфраструктура на проекти на подробни устройствени планове в обхват до един квартал в урбанизираните територии и до 5 ха в извън урбанизираните територии.
2. в инвестиционното проектиране:
a) архитектите - изработване на инвестиционни проекти по част „Архитектурна” за обектите от пета и шеста категория;
б) инженерите - изработване на инвестиционни проекти по част „Конструктивна” - за обектите от пета и шеста категория, а за обектите от трета и четвърта категория - за инженерните части, без част „Конструктивна”;
3. изработване на работни чертежи и детайли за обекти и планове от всички категории.”
3.Алинея 4 се отменя.
4.В ал.5, т.1 думите „в проектантско бюро на” се заменят с „по трудов договор с”.
5.Алинея 7 се изменя така:
„(7) Проектантите с пълна проектантска правоспособност, вписани в регистъра на съответната камара, в съответствие с придобитата професионална квалификация могат да предоставят проектантски услуги в областта на устройственото планиране и инвестиционното проектиране без ограничения по вид и размер, да договарят участие в инженеринг на строежи и да упражняват контрол по изпълнението на проектите им. Ландшафтните архитекти с пълна проектантска правоспособност могат да предоставят проектантски услуги само за проекти за озеленени площи.Урбанистите с пълна проектантска правоспособност могат да предоставят проектантски услуги само в устройственото планиране.”
6.В ал.8:
a) създава се ново изречение първо: „ При подписването на проектите проектантите по ал. 3 и 7 използват собствен печат, съдържащ името и регистрационния им номер, а за инженерите - и частта на проектната документация.”
б) досегашния текст става изречение второ.
7. Създава се ал.9:
„(9) Едно и също лице не може да участва в процеса на строителството едновременно като проектант и строител.”
§ 5. В чл.8 се правят следните изменения и допълнения:
1. В ал.1 се създава изречение трето: „Проектантите с ограничена проектантска правоспособност не могат да назначават за свои служители по трудов договор проектанти с пълна проектантска правоспособност.”
2. В ал.2 се създава изречение второ: „За вписването се събира такса в размер, определен от управителния съвет на съответната камара.”
3.Алинея 4 се отменя.

Предложение от н.п. Борислав Владимиров:
В чл.8, ал.3 думата „назначените” се заменя с „работещите в него”.

§ 6. В чл.9, в ал.1 и 2 думите „Архитектите и инженерите” се заменят с „Проектантите”.
§ 7. В чл.10 след думата „архитект” се добавя „ландшафтен архитект, урбанист”, а след думите „инженер в” се добавя „устройственото планиране и”.
§ 8. В чл.12, ал.2 се създава т.5:
„5. документ за платена такса за вписване и за издаване на удостоверение за проектантска правоспособност и личен печат, в размер, определен от управителния съвет на съответната камара.”
§ 9. В чл.13, ал.1 думата „двумесечен” се заменя с „тримесечен”.

Предложение от н.п. Борислав Владимиров:
Създава се нов § 9а:
§ 9а.В чл.26, ал.2 се изменя така:
„(2) Комисията по дисциплинарно производство:
1. следи за изпълнението на задълженията на проектантите, предвидени в този закон, в устава и професионалния кодекс на съответната камара;
2. извършва проверки по жалби и сигнали на граждани и юридически лица, на държавни и общински органи и на факти, изнесени в средствата за масово осведомяване, свързани с извършени нарушения от проектантите;
3. образува дисциплинарно производство по констатирани нарушения и налага дисциплинарни наказания.”

§ 10. В чл.27 се правят следните изменения и допълнения:
1. Създава се нова ал.2:
„(4) В устава на съответната камара се определя минимален и максимален брой членове, неоходими за създаване на регионална колегия на територията на една област. Когато броя на членовете е под минималния, регионалната колегия се създава на територията на две или повече съседни области. Когато броя на членовете е над максималния, на територията на една област могат да се създават повече от една регионални колегии.”
2. Досегашните ал.2 и 3 стават съответно ал.3 и 4.
§ 11. В чл.28, ал.2 се правят следните изменения и допълнения:
1.Създава се нова т.3:
„3. такси за вписване в регистрите по чл.6, т.1, 2 и 3 и за издаване на удостоверение за проектантска правоспособност и личен печат.”
2. Досегашните т.3, 4 и 5 стават съответно т.4, 5 и 6.
§ 12. В чл.29, ал.1 думите „Архитектите и инженерите” се заменят с „Проектантите”.

Предложение от н.п. Борислав Владимиров:
В чл.29, ал.3, в изречение първо накрая се добавя „в едномесечен срок от подписването им”.

§ 13. В чл. 30 думите „архитектите и инженерите” се заменят с „проектантите”.
§ 14. В чл.32 се създава т.5:
„5. неучастие в задължителните курсове за обучение и квалификация.”

Предложение от н.п. Борислав Владимиров:
Създава се нов § 14а:
§ 14а.В чл.33 се правят следните изменения и допълнения:
1. Алинея 1 се изменя така:
„(1) Дисциплинарно производство се образува при констатирани нарушения по чл.32, установени по реда на чл.26, ал.2, т.1 и 2.
2. В ал.3 думата „два” се заменя с „три”, а думите „една година” се заменят с „две години”.

§ 15. В чл.34, ал.3 думата „тридневен” се заменя със „седемдневен”.

Предложение от н.п. Борислав Владимиров:
В чл.34 се правят следните изменения и допълнения:
1. В ал. 2 думите „констатиране на дисциплинарно нарушение” се заменят с„образуване на дисциплинарно производство”.
2. Алинея трета се изменя така:
„(3) Комисията по дисциплинарно производство се произнася с решение в тримесечен срок от образуване на дисциплинарното производство.”
3. Създава се ал.4:
„(4) Дисциплинарното производство се прекратява когато не се установят достатъчно доказателства за налагане на дисциплинарно наказание или наказанието не е наложено в срока по ал.3.”

§ 16. В чл.35, ал.1 думата „двумесечен” се заменя с „тримесечен”.

Предложение от н.п. Борислав Владимиров:
В чл.35 се правят следните изменения и допълнения:
1. Алинея 1 се изменя така:
„(1) Решението на комисията по дисциплинарно производство се приема с мнозинство повече от половината от общия брой на членовете й и се обявява от председателя на комисията.”
2. В ал.2 думите „управителния съвет” се заменят с „комисията”.
3. В ал.3 накрая се добавя „с изключение на решението, с което е наложено наказание по чл.36, ал.1, т.1.”
4. Създават се ал.6 и 7:
„(6) Решенията, с които е наложено дисциплинарно наказание по чл.36, ал.1, т.4 се обнародват в „Държавен вестник” от председателя на комисията по дисциплинарно производство след влизането им в сила.
(7) В седем дневен срок от влизане в сила на решението по ал.6 проектантът предава личния печат и удостоверението за правоспособност в регионалната колегия, в която членува.”

Предложение от н.п. Борислав Владимиров:
Създава се нов § 16а:
§ 16а.В чл.36 се правят следните изменения и допълнения:
1. В ал.1:
а/ в т.2 думите „до 2000лв” се заменят с „от 200лв до 2000лв” и накрая се добавя „а при повторно нарушение – от 500лв до 5000лв”;
б/ в т.4 накрая се добавя „а при повторно нарушение – за срок до три години”.
2.Създава се нова ал.4:
„(4) Принудителното изпълнение на решението, с което е наложено дисциплинарно наказание глоба, се допуска по искане на съответната камара по реда на чл. 418 от Гражданския процесуален кодекс.”

§ 17. В § 1 от допълнителните разпоредби се правят следните изменения и допълнения:
1.В т.1 преди думата „квалификация” се добавя „професионална”, а след думата „архитект” се добавя „ландшафтен архитект, урбанист”;
2.Създава се нова т.2:
„2. Лицата, притежаващи диплома с професионална квалификация „инженер озеленител” имат правата на ландшафтни архитекти и членуват в Камарата на архитектите.”
3.Създава се т.8:
„8. „Проектантско бюро” е сграда или част от сграда, в която проектантът приема клиентите и осъществява дейността си, на чийто адрес проектантът може да бъде намерен и който адрес и чийто номер на средства за комуникация са вписани в регистъра на съответната камара. Обозначението „Проектантско бюро” или съкращението „ПБ” може да се използва във фирмата на проектант с пълна проектантска правоспособност, регистриран като едноличен търговец или на търговски дружества, в които проектант или проектанти с пълна проектантска правоспособност притежават повече от 50 на сто от капитала на дружеството.”

Предложение от н.п. Борислав Владимиров:
В параграф 1 от допълнителните разпоредби се създава т.9:
„9. "Повторно" е дисциплинарното нарушение, извършено в срок до две години след влизане в сила на решението, с което е наложено дисциплинарно наказание за същото по вид нарушение.”







